

Tárgy: Döntés a 2025. évi szociális étkeztetés szolgáltatás keretében meleg étel beszerzése tárgyában

Melléklet: Vállalkozási szerződés tervezet

**E L Ő T E R J E S Z T É S**

**HARKÁNY VÁROS ÖNKORMÁNYZATA**

**Képviselő-testületének**

**2024. november 28-i RENDES NYILVÁNOS ÜLÉSÉRE**

**16.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 7/2015. (II.27.) Önkormányzati rendelet |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés + kiosztás útján a beérkezett ajánlatok ismertetése  melléklet: vállalkozási szerződés tervezete |
| TÖRVÉNYESSÉGI VÉLEMÉNYEZÉSRE BEMUTATVA |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testülete 2024. november 28. napján tartandó rendes nyilvános ülésére**

**ELŐTERJESZTÉS CÍME: Döntés a 2025. évi szociális étkeztetés szolgáltatás keretében meleg étel beszerzése tárgyában**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

**Szükséges döntés: a 2025. évi étkeztetés szociális alapszolgáltatáshoz kapcsolódó beszerzési eljárás lezárásáról szóló …/2024. (XI.28.) Önkormányzati Határozat**

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. számú törvény (Mötv.) 13. § (1) bekezdésének 8a. pontja alapján a szociális szolgáltatások és ellátások biztosítása kötelező helyi önkormányzati feladatnak minősül. A szociális igazgatásról és a szociális ellátásokról szóló 1993. évi III. törvény (a továbbiakban: Sztv.) 57. § (1) bekezdésének c) pontja alapján az étkezés szociális alapszolgáltatásnak minősül. Az Sztv. 62. §-ának (1) bekezdése szerint az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen

*a)* koruk,

*b)* egészségi állapotuk,

*c)* fogyatékosságuk, pszichiátriai betegségük,

*d)* szenvedélybetegségük, vagy

*e)* hajléktalanságuk miatt.

Az Sztv. 86. § (1) bekezdés b) pontja alapján valamennyi települési önkormányzat részére kötelező feladat a szociális étkeztetés.

A jelenlegi adatok alapján Harkányban napi szinten 161 fő -jellemzően időskorú- veszi igénybe a szolgáltatást.

Tekintettel arra, hogy az óvodai konyhának a gyermekétkeztetés, továbbá a vendégétkeztetés biztosításán túl e jelentős többletigény kielégítésére már nem volt elegendő kapacitása, 2020. szeptembertől kezdődően beszerzési eljárásban kiválasztott külső szolgáltatót vesz igénybe az önkormányzat az étkeztetés biztosítására, azaz a meleg étel előállítására és házhoz szállítására. A szerződés az adott naptári évre szól, a 2024. évi szerződés 2024. december 31. napjával lejár. Mivel az óvodai konyha kapacitása továbbra is lekötött, az ellátást a jövőben is külső szolgáltató útján tudja biztosítani az önkormányzat. A szerződés -a tavalyi évhez hasonlóan- 1 év határozott időre szólna, tekintettel arra, hogy az ellátással összefüggő szabályok és a feladat állami finanszírozásának, elszámolásának változó szabályai hosszabb időtartamú szerződés megkötését nem indokolják.

Figyelemmel az önkormányzat beszerzési szabályzatában foglaltakra, valamint a már korábban beszerzett közbeszerzési tanácsadó állásfoglalására, mely szerint az önkormányzatnak közbeszerzési kötelezettsége a külső szolgáltatás igénybevételével biztosított étkeztetés beszerzése vonatkozásában nem áll fenn, a 2025. évi étkeztetésre -mely tartalmazza a meleg étel előállítását, csomagolását, házhoz szállítását is- az alábbi három, vendéglátásban tevékenykedő, a szolgáltatás biztosítására alkalmas környékbeli vállalkozótól kértünk árajánlatot:

1. Koszér Attila e.v., Zöldkert Vendéglő, Harkány

2. Gyenis Péter e.v. Piknik Center, Siklós

3. Tankó Ferenc e.v., Vasúti Vendéglő, Siklós

Az ajánlatok beérkezésének határideje 2024. november 26 16:00 óra. Az előterjesztés készítésekor a határidő még nem járt le, a beérkezett ajánlatok a képviselő-testület ülésén kerülnek ismertetésre írásos anyag kiosztása útján.

Tájékoztatásul: a 2024. évi beszerzési eljárás alapján a vállalkozói díj bruttó 1800,- Ft/adag volt. Az étel házhoz történő kiszállításában az önkormányzat által foglalkoztatott 1 fő asszisztens nyújt napi szintű segítséget.

Fentiek alapján javaslom, hogy 2025. január 1. napjától Harkány Város Önkormányzata a legkedvezőbb (legalacsonyabb összegű ellenszolgáltatás) ajánlatot adó vállalkozás útján nyújtsa az étkezést, vele írásbeli megállapodást kössön az ajánlata szerinti egységáron a meleg étel előállítását, csomagolását, kiszállítását is magában foglaló szolgáltatásra.

Fentiek alapján kérem a Tisztelt Képviselő-testületet, hogy az előterjesztést áttekinteni és arról dönteni szíveskedjenek!

Határozati javaslat:

*Döntés a 2025. évi étkeztetés szociális alapszolgáltatáshoz kapcsolódó beszerzési eljárás lezárásáról*

Harkány Város Önkormányzatának Képviselő-testülete a 2025. évi étkeztetés szociális alapszolgáltatáshoz kapcsolódó beszerzési eljárás lezárásáról az alábbiak szerint dönt:

1. „A szociális igazgatásról és szociális ellátásokról szóló 1993. évi III. törvény 57.§ (1) bekezdés c) pontja szerinti étkeztetés keretében meleg étel előállítása a 2025. évre” tárgyú beszerzési eljárásban nyertes ajánlattevőként kihirdeti ……………….. ev-t.
2. A beszerzési eljárás eredményeként az 1. pont szerinti nyertes ajánlattevővel az előterjesztés mellékletét képező tartalommal vállalkozási szerződést köt a 2025. évre az étkeztetés szociális alapszolgáltatás keretében meleg étel előállítására, csomagolására és házhoz szállítására a beszerzési eljárásban meghatározott feltételek alapján a nyertes ajánlatának megfelelő ellenérték (azaz bruttó …………………,- Ft/adag) meghatározása mellett.
3. Ennek megfelelően az önkormányzat 2025. január 1. napjától 2025. december 31. napjáig ……………………………… e.v. (beszerzési eljárásban nyertes ajánlattevő vállalkozó neve, székhelye, adószáma, ev. nyilvántartási száma) úján biztosítja az étkeztetésben részesülők számára a napi egyszeri meleg ételt.
4. Az előterjesztés mellékletét képező vállalkozási szerződést jóváhagyja, aláírására a polgármestert felhatalmazza.

Határidő: szerződés aláírására: 2024. december 10., szolgáltatás biztosítására 2025. január 1. napjától 2025. december 31. napjáig

Felelős: jegyző, polgármester

Kelt: Harkány, 2024. 11. 19.

Regényiné dr. Börczi Vera, aljegyző sk.