í

Tárgy: Harkányi Polgármesteri Hivatal Szervezeti- és működési szabályzatával kapcsolatos döntés

** E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2024. 11. 28.-i Rendes ülésére**

**10.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet | - |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 32/2024. (III.28.) k.t. határozat |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM: | 2 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testülete 2024. november 28. napján tartandó rendes ülésére**

**ELŐTERJESZTÉS CÍME: Harkányi Polgármesteri Hivatal Szervezeti- és működési szabályzatával kapcsolatos döntés**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Képviselő-testület!**

A Magyarország helyi önkormányzatairól szóló 2011. CLXXXIX. törvény (a továbbiakban: Mötv.) 84. § (1) bekezdése szerint: *„A helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt vagy közös önkormányzati hivatalt hoz létre. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában.”*

Az Mötv. 84. § (2) bekezdése alapján: *„A polgármesteri hivatal, a közös önkormányzati hivatal hivatalos elnevezését a képviselő-testület a szervezeti és működési szabályzatában feltünteti.”*

A Szervezeti és Működési Szabályzatról szóló 26/2016. (XII.27.) önkormányzati rendelet 29. §-a ennek a szabálynak megfelelően rögzíti a Harkányi Polgármesteri Hivatalt.

Az államháztartásról szóló 2011. évi CXCV. törvény 10. § (5) bekezdése szerint „*A költségvetési szerv szervezetét, feladatai ellátásának részletes belső rendjét és módját szervezeti és működési szabályzat állapítja meg. A szervezeti egységekre vonatkozó szabályokat a költségvetési szerv szervezeti és működési szabályzatában vagy a szervezeti egységek ügyrendjében, a gazdálkodás részletes rendjét belső szabályzatban kell meghatározni.”*

A polgármesteri hivatal költségvetési szerv, és mint ilyennek a fentiek szerint szükséges rendelkeznie szervezeti-, és működési szabályzattal, aminek az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 13. § (1) bekezdése rendezi a tartalmi követelményeit.

A képviselő-testület 2024. március hó 28. napján tartott ülésén az alábbi határozatot hozta:

***32/2024.(III.28.) sz. Önkormányzati hat.:***

*A Harkányi Polgármesteri Hivatal új Szervezeti- és Működési Szabályzatának elfogadásáról*

*Harkány Város Önkormányzat Képviselő-testülete a Harkányi Polgármesteri Hivatal új Szervezeti és Működési Szabályzatát az előterjesztés melléklete szerinti tartalommal, 2024.április 01-jei hatályba lépéssel elfogadja.*

*A képviselő-testület felkéri a jegyzőt, hogy a szervezeti struktúrában történő változások, és az új szervezeti-, és műkődési szabályzatban foglaltakra tekintettel, a kapcsolódó szabályzatok és utasítások felülvizsgálatáról, és esetleges módosításáról gondoskodjon.*

*Határidő: 2024.04.01.*

*Felelős: jegyző*

A jogalkotásról szóló 2010. évi CXXX. törvény 23. § (4) bekezdés j) pontja alapján a polgármester, a főpolgármester, a vármegyei közgyűlés elnöke (a továbbiakban együtt: polgármester) és a jegyző a vezetése, az irányítása vagy a felügyelete alá tartozó szervek szervezetét és működését, valamint tevékenységét.

Fentiekre tekintettel a képviselő-testületnek a Harkányi Polgármesteri Hivatal Szervezeti és Működési Szabályzatáról döntést hozni nem szükséges, ugyanis azt a polgármester vagy a jegyző (vagy együttesen) normatív utasításban hagyják jóvá, így a korábbi határozat visszavonása szükséges.

Tisztelettel kérem a Képviselő-testületet, hogy az alábbi határozati javaslatot szíveskedjenek elfogadni!

**Határozati javaslat**

*A Harkányi Polgármesteri Hivatal Szervezeti- és Működési Szabályzatával kapcsolatos 32/2024. (III.28.) határozat visszavonásáról*

Harkány Város Önkormányzat Képviselő-testülete a Harkányi Polgármesteri Hivatal Szervezeti és Működési Szabályzatának megalkotásáról szóló 32/2024. (III. 28.) határozatát – tekintettel arra, hogy a jogalkotásról szóló 2010. évi CXXX. törvény 23. § (4) bekezdése értelmében annak jóváhagyása normatív utasításban történik – visszavonja.

Határidő: azonnal

Felelős: jegyző, polgármester

**Harkány, 2024.11.21.**

**Bacsáné dr. Kajdity Petra sk.**

**jegyző**